
Κύριε Πρόεδρε της αξιωματικής αντιπολίτευσης, κυρία Γενική Γραμματέα του ΚΚΕ, κύριε Πρόεδρε του ΛΑ.Ο.Σ., κύριε Πρόεδρε του ΣΥΝΑΣΠΙΣΜΟΥ, κύριε Υπουργέ των Εσωτερικών,  κύριοι Βουλευτές, κύριοι συνάδελφοι στην Νομαρχιακή Αυτοδιοίκηση Αθηνών και στην Νομαρχιακή Αυτοδιοίκηση, κύριε Πρόεδρε της ΚΕΔΚΕ και Δήμαρχε Αθηναίων, κυρίες και κύριοι συνάδελφοι, αγωνιστές της Περιφερειακής Ελλάδας, σκαπανείς της Αυτοδιοίκησης, είναι μεγάλη τιμή και χάρα να χαιρετίζω το Ετήσιο Τακτικό Συνέδριο της της ΚΕΔΚΕ, ένα Συνέδριο σημαντικό, που διεξάγεται σε μια χρονική συγκυρία κρίσιμη και σημαντική για την Αυτοδιοίκηση και τη χώρα μας.

Ήδη βρισκόμαστε στο κατώφλι μεγάλων αλλαγών στον αυτοδιοικητικό χάρη, καθώς μόλις την περασμένη εβδομάδα η κυβέρνηση κατέθεσε το πρόγραμμα «Καλλικράτης» προς διαβούλευση. Πρόκειται για ένα όραμα, για ένα εχείρημα, για το οποίο ο αυτοδιοικητικός κόσμος της Ελλάδας αγωνίζεται χρόνια τώρα και γαι το οποίο επί της αρχής συμφωνούμε. Συμφωνούμε με ισχυρούς περιφερειακούς αυτοδιοικητικούς θεσμούς, με προγραμματικό αναπτυξιακό ρόλο και λόγο και δυνατότητες δημοκρατικού προγραμματισμού. Συμφωνούμε με την αιρετή Περιφερειακή Αυτοδιοίκηση. Συμφωνούμε με τους ισχυρούς Δήμους.

Όμως πρέπει με αυτή μας τη συμφωνία παράλληλα να δηλώσουμε και εξαρχής ότι το κείμενο που έχουμε στα χέριά μας αυτή τη στιγμή προς διαβούλευση χρειάζεται περεταίρω διευκρινίσεις, συμπληρώσεις και αποσαφηνίσεις. Παρουσιάζει σημαντικές ελλείψεις. 

Κύριε Υπουργέ, δεν πρόκειται για λεπτομέρειες, αλλά για ουσία, ουσία που θα κρίνει την πορεία του θεσμού, ουσία που μας υποχρεώνει να παραμείνουμε αδιαπραγμάτευτοι σε συγκεκριμένες θέσεις που έχουμε πάρει απο τα Συνέδριά μας χρόνια τώρα και απορρέουν και απο συγκεκριμένες μελέτες που έχουμε διαμορφώσει.

Υπάρχουν σημαντικά σημεία, τα οποία χρείαζεται να φωτιστούν, ώστε να μπορέσουμε να στηρίξουμε και να οπλίσουμε το εγχείρημα, διασφαλίζοντας την επιτυχή δομή, την εφαρμογή και τη λειτουργία του.

Το νέο αυτό ξεκίνημα δεν πρέπει σε καμία περίπτωση να αποτύχει. Μπορεί και πρέπει, έχει τη δυνατότητα να αποτελέσει μια μεγάλη ευκαιρία για τη χώρα και για τους πολίτες.

Περιθώρια για λάθη, παλλινδρομήσεις και καθυστερήσεις δεν υπάρχουν. Στα Συνέδριά μας, με αποκορύφωση το Συνέδριο σταθμός στη Δράμα, η Ένωση Νομαρχιακών Αυτοδιοικήσεων Ελλάδας έχει εκθέσει εκτενώς τις απόψεις της με προτάσεις και συγκεκριμένες θέσεις, κυρίως για την αναγκαιότητα της διοικητικής μεταρρύθμισης.

Πρωταρχική προϋπόθεση έχουμε θέσει την αναγκαιότητα συνολικής μεταρρύθμισης, που θα πιάνει απο την κεντρική εξουσία, την κεντρική δημόσια διοίκηση και ακολούθως θα αγκαλιάζει όλη τη χώρα με νέες αυτοδιοικητικές ισχυρές δομές, για να μπορέσουμε να διαμορφώσουμε καλύτερες προοπτικές για την περιφερειακή ανάπτυξη, για την πρόοδο της πατρίδας μας, του τόπου και του λαού.

Κύριοι συνάδελφοι, πριν λίγες ημέρες είχαμε τη χαρά να υποδεχτούμε στα γραφεία της ΕΝΑΕ τον Υπουργό Εσωτερικών τον κύριο Ραγκούση, όπου είχαμε την ευκαιρία ως Διοικητικό Συμβούλιο να του εκθέσουμε τις θέσεις μας αυτές, αναφορικά με το πρόγραμμα «Καλλικράτης». Εκφράσαμε τη συμφωνία μας και υποσχεθήκαμε να συναγωνιστούμε για να συνδιαμορφώσουμε το πρόγραμμα, αλλά ταυτόχρονα θέσαμε συγκεκριμένες προϋποθέσεις, όρους και προδιαγραφές, βάσει της αυτοδιοικητικής μας πορείας και εμπειρίας και των μέχρι τώρα αποφάσεών μας.

Πρώτα απ’ όλα, τονίσαμε την αναγκαιότητα η διοικητική μεταρρύθμιση να συνοδευτεί από μια γενναία φορολογική μεταρρύθμιση, χωρίς νέους φόρους για τους πολίτες, ώστε να εξασφαλιστούν οι απαιτούμενοι πόροι και να κατοχυρωθεί η οικονομική αυτοτέλεια και αυτοδυναμία της Αυτοδιοίκησης, όπως το Σύνταγμά μας επιτάσσει.

Δώσαμε έμφαση στην επιτακτική ανάγκη στελέχωσης των νέων θεσμών της Πρωτοβάθμιας και Δευτεροβάθμιας Περιφερειακής Αυτοδιοίκησης, με άρτια καταρτισμένοι υψηλού επιπέδου προσωπικό. 

Μιλήσαμε για την προβληματική που δημιουργεί η διαδικασία των μετατάξεων, μάλιστα χωρίς συγκεκριμένο πλαίσιο, που να τις καθορίζει και να τις κάνει ελκυστικές. Ακόμα υπογραμμίσαμε για τους υπαλλήλους πολλών ταχυτήτων και ως προς την εξέλιξη, αλλά και ως προς το μισθολόγιο.

Αναδείξαμε την ανάγκη ύπαρξης συγκεκριμένου εξαρχής, από τώρα, από την αρχή Κώδικα, που θα διέπει τη λειτουργία των Οργάνων του νέου θεσμού και θα οριοθετεί τις αρμοδιότητες και θα τις προσδιορίζει.

Υπογραμμίσαμε τη χρησιμότητα ενός επιχειρησιακού σχεδίου εφαρμογής του φιλόδοξου αυτού εγχειρήματος, για να αποφύγουμε καθυστερήσεις, που θα αναγκάσουν τον νέο θεσμό, αλλά και τη διοικητική υπόσταση των συνδεδεμένων με την Περιφερειακή Αυτοδιοίκηση Νομαρχιών να μείνουν για μεγάλο χρόνο στα χαρτιά.

Κυρίες και κύριοι συνάδελφοι, χρειάζεται αυτό το εγχείρημα να συνοδευτεί και απο τους απαραίτητους πόρους. Χρειάζεται να μην υπάρχουν σκιές και ελλείψεις πάνω σε τόσο ουσιώδη ζητήματα.

Εκφράσαμε την ανησυχία μας για τις πολλές αρμοδιότητες που εκχωρούνται απο την διοικητική Νομαρχία, η οποία πρέπει να παραμείνει και υπογραμμίζουμε ότι πρέπει να αποφύγουμε πράξεις, που θα μας οδηγήσουν να λέμε Νομαρχίας πεσούσης πάσει θεσμός ξυλεύεται.
Επίσης, υπογραμμίζουμε την ανάγκη να καταβληθούν το σύνολο των οικονομικών εκκρεμοτήτων και οφειλών των Νομαρχιακών Αυτοδιοικήσεων, διότι οι οφειλές αυτές δεν πρέπει να μεκυλιστούν στον νέο θεσμό. Θα είναι μία αρνητική προίκα για αυτόν και θα δημιουργήσει πολλές δυσλειτουργίες και φυσικά όλα αυτά, για να παραδοθεί η σκυτάλη απο το παλιό στο νέο πλαίσιο με πλήρη λειτουργία, εν ακμεί, εν κινήσει, όχι στατικά και με καθυστέρηση. 

Επίσης, ζητήσαμε να προσδιοριστεί εξαρχής η φιλοσοφία ύπαρξης και οι αρμοδιότητες των γενικών διοικήσεων. Επίσης, ζητήσαμε να υπάρξουν κανονισμοί λειτουργίας συλλογικών Οργάνων, καθώς επίσης και οργανισμός εσωτερικής οργάνωσης και λειτουργίας της Περιφερειακής Αυτοδιοίκησης.

Πιστεύουμε στη διαφάνεια. Πιστεύουμε στη δημοκρατία και στη συλλογικότητα των θεσμών και επιβάλλεται αυτό. Όμως είμαστε υποχρεωμένοι να παίρνουμε και αποφάσεις. Πολύ φοβόμαστε ότι τα μονοπρόσωπα και συλλογικά Όργανα πολλές φορές θα δημιουργήσουν εσωστρέφεια, που αν απο την αρχή δεν προσέξουμε το χτίσιμο του θεσμού, θα δημιουργηθούν προβλήματα, έτσι ώστε στο επίκεντρο να μην είναι ο πολίτης, αλλά η εσωτερική λειτουργία του συστήματος.

Κυρίες και κύριοι συνάδελφοι, τα αιτήματα και οι θέσεις μας αυτές παραμένουν θέσεις αδιαπραγμάτευτες και πιστεύουμε ότι στο επόμενο διάστημα της διαβούλευσης, που θα ακολουθήσει, θα έχουμε την ευκαιρία αφενός μεν να αποσαφηνιστούν και να αποφύγουμε λάθη, λάθη που το κόστος τους θα το πληρώνουμε εσαεί.

Μέχρις ότου φωτιστούν τα σημεία αυτά, εμείς θα κρατήσουμε μία στάση επιφύλαξης και αναμονής σε ένα μετέωρο βήμα, που αν δεν ξεκαθαρίσει απολύτως και δεν μπουν οι βάσεις γαι την συγκεκριμένη επιτυχία τους, δεν μπορούμε απο την αρχή να συναινέσουμε. Όμως είμαστε αποφασισμένοι, αποτελεί σταθερό στόχο μας στην ΕΝΑΕ, αλλά πιστεύω και σε όλη την Αυτοδιοίκηση, να συμβάλουμε, να συναγωνιστούμε προς τη διαμόρφωση του νέου εθνικού οράματος γαι την περιφερειακή δημοκρατία, με μια Αυτοδιοίκηση ισχυρή, αποτελεσματική, παραγωγική, με επίκεντρο τον πολίτη και φυσικά την προώθηση της αναπτυξιακής προσπάθειας που χρειάζεται ο τόπος μας.

Φίλες και φίλοι, η διοικητική μεταρρύθμιση είναι μια υπόθεση που αφορά κάθε Έλληνα πολίτη, όπου και αν κατοικεί. Αφορά τον κάτοικο της μεγαλούπολης, όσο και τον κάτοικο το ορεινού χωριού ή του απομακρυσμένου νησιού. Για αυτό η χωροταξική διαμόρφωση της διοικητικής μεταρρύθμισης θα πρέπει να γίνει με όρους και αρχές, με διαδικασίες ξεκάθαρες και διαφανείς, ιδιαίτερα αντικειμενικές, όχι κοπτική και ραπτική ή έγχρωμα γυαλιά. Είναι όρος απαραίτητος και ανάγκη για την επιτυχία του εγχειρήματος. Ακόμα πρέπει να συνοδευτεί απαραιτήτως με την καλλιέργεια της νέας περιφερειακής αυτοδιοικητικής αντίληψης στον πολίτη, ώστε ο νέος θεσμός να πάρει σάρκα και οστά στην καθημερινότητά του, κυρίως όμως να αγκαλιαστεί απο την κοινωνία των πολιτών, να αγκαλιαστεί απο τον λαό μας, που θέλει την Ελλάδα κοντά του.

Αγαπητοί συνάδελφοι, όλοι εμείς οι άνθρωποι της Αυτοδιοίκησης έχουμε επενδύσει σε αυτό το όραμα χρόνια τώρα και αυτοί οι όροι που θέτουμε δεν είναι όροι αντιλόγου ή αντιπολιτευτικής πλατφόρμας, όχι, σε καμία περίπτωση.

Επιδιώκουμε αντίθετα να συμβάλουμε με τη θέση μας αυτή. Θεωρούμε ευθύνη και χρέος μας να τα διεκδικήσουμε ως όρο επιτυχίας του νέου θεσμού. 
Η Ένωση Νομαρχιακών Αυτοδιοικήσεων Ελλάδας είναι αποφασισμένη να εργαστεί και να συναγωνιστεί προς την κατεύθυνση της επίτευξης αυτού του κοινού εθνικού στόχου, για μια ισχυρή Αυτοδιοίκηση στην υπηρεσία του πολίτη.

Το Συνέδριό μας που θα γίνει στις 4 Φεβρουαρίου, σε συνδυασμό με τα συμπεράσματα του δικού σας Συνεδρίου, θα μας δώσει τη δυνατότητα να συντελέσουμε σε αυτη τη διαβούλευση, στην κατεύθυνση, στη διαμόρφωση του προγράμματος «Καλλικράτης» σε μία αξιόπιστη και αποτελεσματική πρόταση. Άλλωστε, βρισκόμαστε μπροστά σε μεγάλες προκλήσεις, που απαιτούν τη μέγιστη δυνατή συναίνεση όλων των εμπλεκομένων και την έμπρακτη ενότητά μας. Το επόμενο χρονικό διάστημα θα κρίνει τη μάχη για την κατοχύρωση της ισότιμης Αυτοδιοίκησης στο πολιτικό και διοικητικό σύστημα της χώρας.
Δεν υπάρχει ούτε χώρος, ούτε χρόνος για μισόλογα. Εμείς νομίζουμε ότι με αυτή τη θέση μας και θα την υποστηρίξουμε αυτή, θα διασφαλίσουμε την επιτυχή δομή, εφαρμογή και πορεία του όλου εγχειρήματος.

Κυρίες και κύριοι συνάδελφοι, κάθε καιρός και ο Τρωϊκός του πόλεμος. Κάθε καιρός και η Ελένη του, όπως θα έλεγε και ο μεγάλος Οδυσσέας Ελύτης. 
Εμείς από την πλευρά μας σε αυτή τη μάχη, σε αυτό τον πόλεμο δηλώνουμε ένα μεγάλο παρόν, δυναμικό. 

Με αυτά τελειώνω. Χαιρετίζω την παρουσία σας και εύχομαι από καρδιάς καλή επιτυχία στις εργασίες του Συνεδρίου αυτού, το έχουμε ανάγκη. 


Καλή δύναμη και καλό αγώνα. Ευχαριστώ.

